Document ID: 32007R0593

Title and Content:
ΚΑΝΟΝΙΣΜΌΣ (ΕΚ) αριθ. 593/2007 ΤΗΣ ΕΠΙΤΡΟΠΉΣ της 31ης Μαΐου 2007 για τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (1), και ιδίως το άρθρο 53 παράγραφος 1, Μετά από διαβουλεύσεις με το διοικητικό συμβούλιο του Ευρωπαϊκού Οργανισμού Ασφάλειας της Αεροπορίας, Εκτιμώντας τα ακόλουθα: (1) Ο κανονισμός (ΕΚ) αριθ. 488/2005 της Επιτροπής (2) καθιέρωσε τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας (στο εξής «ο Οργανισμός»). (2) Τα έσοδα του Ευρωπαϊκού Οργανισμού Ασφάλειας της Αεροπορίας προέρχονται από την εισφορά της Κοινότητας και κάθε άλλης ευρωπαϊκής τρίτης χώρας που είναι συμβαλλόμενο μέρος στις συμφωνίες που αναφέρονται στο άρθρο 55 του κανονισμού (ΕΚ) αριθ. 1592/2002, από τα τέλη που καταβάλλουν όσοι ζητούν πιστοποιητικά και εγκρίσεις που εκδίδει, διατηρεί ή τροποποιεί ο Οργανισμός και από τα δικαιώματα επί των δημοσιεύσεων, της διεκπεραίωσης προσφυγών, της κατάρτισης και κάθε άλλης υπηρεσίας που παρέχει ο Οργανισμός. (3) Τα έσοδα και οι δαπάνες του Οργανισμού πρέπει να ισοσκελίζονται. (4) Τα τέλη και τα δικαιώματα που αναφέρονται στον παρόντα κανονισμό πρέπει να ζητούνται και να εισπράττονται αποκλειστικά από τον Οργανισμό σε ευρώ. Καθορίζονται με διαφανή, δίκαιο και ομοιόμορφο τρόπο. (5) Τα τέλη που εισπράττει ο Οργανισμός δεν πρέπει να διακυβεύουν την ανταγωνιστικότητα των ενδιαφερόμενων ευρωπαϊκών κλάδων. Εξάλλου, στον καθορισμό τους λαμβάνεται δεόντως υπόψη η δυνατότητα συνεισφοράς των μικρών επιχειρήσεων. (6) Η ασφάλεια της πολιτικής αεροπορίας είναι μεν πρωταρχικής σημασίας, ο Οργανισμός πρέπει ωστόσο να λαμβάνει πλήρως υπόψη την αποδοτικότητα στην άσκηση των καθηκόντων του. (7) Η γεωγραφική θέση των επιχειρήσεων στα εδάφη των κρατών μελών δεν πρέπει να αποτελεί παράγοντα για την εισαγωγή διακρίσεων. Συνεπώς, τα έξοδα ταξιδίου που σχετίζονται με τα καθήκοντα πιστοποίησης, τα οποία εκτελούνται για λογαριασμό των συγκεκριμένων επιχειρήσεων, πρέπει να αθροίζονται και να διαιρούνται δια του αριθμού των αιτούντων. (8) Ο αιτών πρέπει να πληροφορείται, κατά το δυνατόν, το προβλεπόμενο ποσό που πρέπει να καταβάλει για την υπηρεσία που θα του παρασχεθεί και τον τρόπο καταβολής, πριν αρχίσει η παροχή της συγκεκριμένης υπηρεσίας. Τα κριτήρια που χρησιμεύουν ως βάση καθορισμού του ποσού πρέπει να είναι σαφή, ομοιόμορφα και δημοσιοποιημένα. Όταν είναι αδύνατον να καθορισθεί εκ των προτέρων το ποσό αυτό, ο αιτών πρέπει να ενημερώνεται σχετικά πριν αρχίσει η παροχή της συγκεκριμένης υπηρεσίας. Στην περίπτωση αυτή, συμφωνούνται εκ των προτέρων σαφείς κανόνες για τον υπολογισμό του καταβλητέου για την παροχή της υπηρεσίας ποσού. (9) Ο κλάδος πρέπει να διαθέτει καλή οικονομική εικόνα και να είναι σε θέση να προβλέψει το κόστος των τελών που οφείλει να καταβάλει. Ταυτόχρονα, είναι αναγκαίο να εξασφαλισθεί ισοσκελισμός των συνολικών δαπανών που αναλαμβάνει ο Οργανισμός για να φέρει σε πέρας τις εργασίες πιστοποίησης και των συνολικών εσόδων του από τα τέλη που εισπράττει. Με βάση τα οικονομικά αποτελέσματα και τις προβλέψεις του Οργανισμού, πρέπει, επομένως, να καθίσταται δυνατή η ετήσια αναθεώρηση του ύψους των τελών. (10) Τα ενδιαφερόμενα μέρη πρέπει να γνωμοδοτούν πριν από οιαδήποτε τροποποίηση των τελών. Επίσης, ο Οργανισμός πρέπει να πληροφορεί τακτικά τα ενδιαφερόμενα μέρη για τον τρόπο και τη βάση υπολογισμού των τελών. Η πληροφόρηση αυτή πρέπει να επιτρέπει στα ενδιαφερόμενα μέρη να διαμορφώνουν εικόνα για τα έξοδα του Οργανισμού και την παραγωγικότητά του. (11) Η τιμολόγηση που καθορίζεται στον παρόντα κανονισμό πρέπει να βασίζεται στις προβλέψεις του φόρτου εργασίας και των αντίστοιχων εξόδων του Οργανισμού. (12) Ο παρών κανονισμός πρέπει να αναθεωρηθεί εντός πέντε ετών από την έναρξη ισχύος του. (13) Ο κανονισμός (ΕΚ) αριθ. 488/2005 πρέπει να καταργηθεί. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 54 παράγραφος 1 του κανονισμού (ΕΚ) αριθ. 1592/2002, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Ο παρών κανονισμός εφαρμόζεται στα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας, εφεξής «ο Οργανισμός», για τις υπηρεσίες που προσφέρει, συμπεριλαμβανομένης της παροχής αγαθών. Καθορίζει συγκεκριμένα τις περιπτώσεις στις οποίες οφείλονται τέλη και δικαιώματα δυνάμει του άρθρου 48 παράγραφος 1 του κανονισμού (ΕΚ) αριθ. 1592/2002, το ύψος αυτών των τελών και δικαιωμάτων και τον τρόπο καταβολής τους. Άρθρο 2 Για τους σκοπούς του παρόντος κανονισμού νοούνται ως: α) «τέλη»: τα ποσά που εισπράττει ο Οργανισμός και οφείλονται από τους αιτούντες για τη χορήγηση, τη διατήρηση ή την τροποποίηση των πιστοποιητικών που αναφέρονται στο άρθρο 15 του κανονισμού (ΕΚ) αριθ. 1592/2002 και χορηγεί, διατηρεί ή τροποποιεί ο Οργανισμός· β) «δικαιώματα»: τα ποσά που εισπράττει ο Οργανισμός και οφείλονται από τους αιτούντες για υπηρεσίες άλλες από τις εργασίες πιστοποίησης, που παρέχει ο Οργανισμός· γ) «εργασίες πιστοποίησης»: όλες οι ενέργειες στις οποίες προβαίνει άμεσα ή έμμεσα ο Οργανισμός, για την έκδοση, τη διατήρηση ή την τροποποίηση των πιστοποιητικών που αναφέρονται στο άρθρο 15 του κανονισμού (ΕΚ) αριθ. 1592/2002· δ) «αιτών»: κάθε νομικό ή φυσικό πρόσωπο που ζητεί από τον Οργανισμό να του παράσχει κάποια υπηρεσία, συμπεριλαμβανομένης της έκδοσης, της διατήρησης ή της τροποποίησης πιστοποιητικού· ε) «έξοδα ταξιδίου»: τα έξοδα μεταφοράς, διανυκτέρευσης και σίτισης, τα έκτακτα έξοδα και τα οδοιπορικά που καταβάλλονται στο προσωπικό στο πλαίσιο των εργασιών πιστοποίησης· στ) «πραγματικό κόστος»: η δαπάνη στην οποία όντως υποβλήθηκε ο Οργανισμός· ΚΕΦΑΛΑΙΟ II ΤΕΛΗ Άρθρο 3 1. Τα τέλη εξασφαλίζουν επαρκή συνολικά έσοδα για την κάλυψη όλων των δαπανών που προκύπτουν από τις εργασίες πιστοποίησης, καθώς και των δαπανών που συνεπάγεται ο σχετικός συνεχής έλεγχος. 2. Ο Οργανισμός οφείλει να διαχωρίζει τα έσοδα και τις δαπάνες που οφείλονται στις εργασίες πιστοποίησης. Προς το σκοπό αυτό: α) τα τέλη που εισπράττει ο Οργανισμός για τις εργασίες πιστοποίησης καταχωρίζονται σε διαφορετικό λογαριασμό και αποτελούν αντικείμενο χωριστής λογιστικής διαδικασίας· β) ο Οργανισμός καταρτίζει αναλυτικούς λογαριασμούς των εσόδων και των εξόδων του. 3. Στην αρχή κάθε οικονομικού έτους, γίνεται γενική προσωρινή εκτίμηση των τελών. Η εκτίμηση αυτή πραγματοποιείται με βάση τα προηγούμενα οικονομικά αποτελέσματα του Οργανισμού, την κατάσταση προβλέψεων των εσόδων και των εξόδων του και το προβλεπόμενο πρόγραμμα εργασίας του. Εάν στο τέλος ενός οικονομικού έτους τα γενικά έσοδα από τέλη, τα οποία συνιστούν έσοδο ειδικού προορισμού σύμφωνα με το άρθρο 53 του κανονισμού (ΕΚ) αριθ. 1592/2002, υπερβαίνουν τα γενικά έξοδα των εργασιών πιστοποίησης, το πλεόνασμα χρησιμοποιείται για τη χρηματοδότηση των εργασιών πιστοποίησης σύμφωνα με τον δημοσιονομικό κανονισμό του Οργανισμού. Άρθρο 4 Τα τέλη που καταβάλλει ο αιτών για εργασία πιστοποίησης συνίστανται σε· α) ένα ποσό εφάπαξ, το οποίο κυμαίνεται ανάλογα με την αντίστοιχη εργασία, έτσι ώστε να αντιστοιχεί στο κόστος στο οποίο υποβλήθηκε ο Οργανισμός για να φέρει σε πέρας την εργασία αυτή. Το ύψος των εφάπαξ ποσών καθορίζεται στα μέρη I και III του παραρτήματος· ή β) ένα μεταβλητό ποσό, ανάλογο του έργου που απαιτήθηκε, εκφρασμένο σε αριθμό ωρών επί το τέλος ανά ώρα. Το τέλος ανά ώρα αντιστοιχεί σε όλα τα έξοδα που προκύπτουν από τις εργασίες πιστοποίησης. Οι εργασίες πιστοποίησης που χρεώνονται με την ώρα, καθώς και το επιβαλλόμενο τέλος ανά ώρα, καθορίζονται στο μέρος II του παραρτήματος. Άρθρο 5 1. Τα ποσά που παρατίθενται στο παράρτημα δημοσιεύονται στο επίσημο έντυπο του Οργανισμού. 2. Τα ποσά αυτά υπόκεινται στην ετήσια τιμαριθμική αναπροσαρμογή, όπως καθορίζεται στο μέρος V του παραρτήματος. 3. Το παράρτημα αναθεωρείται κάθε χρόνο, εφόσον χρειάζεται. 4. Ο Οργανισμός παρέχει κάθε χρόνο στην Επιτροπή, το Διοικητικό Συμβούλιο και τον συμβουλευτικό φορέα των ενδιαφερομένων μερών που έχει συσταθεί με βάση το άρθρο 24 του κανονισμού (ΕΚ) αριθ. 1592/2002 τις πληροφορίες σχετικά με τους συντελεστές που χρησιμεύουν ως βάση για τον καθορισμό του ύψους των τελών. Οι πληροφορίες αυτές συνίστανται κυρίως σε ανάλυση των εξόδων του προηγουμένου έτους και των επομένων ετών. Ο φορέας παρέχει δύο φορές ανά έτος στην Επιτροπή, στο Διοικητικό Συμβούλιο και στο συμβουλευτικό φορέα των ενδιαφερομένων μερών τις πληροφορίες επιδόσεων που καθορίζονται στο μέρος VI του παραρτήματος και τους δείκτες επιδόσεων που αναφέρονται στην παράγραφο 5. 5. Εντός έξι μηνών από την έναρξη ισχύος του παρόντος κανονισμού, ο Οργανισμός, αφού συμβουλευθεί τον συμβουλευτικό φορέα των ενδιαφερομένων μερών, θεσπίζει σύνολο δεικτών επιδόσεων λαμβάνοντας υπόψη κυρίως τις πληροφορίες που περιέχει το μέρος VI του παραρτήματος. 6. Ο φορέας συμβουλεύεται τον συμβουλευτικό φορέα των ενδιαφερομένων μερών πριν εκδώσει γνώμη για οιαδήποτε μεταβολή των τελών. Κατά τη διάρκεια της διαβούλευσης αυτής, ο Οργανισμός αιτιολογεί κάθε πρόταση μεταβολής του ύψους των τελών. Άρθρο 6 Με την επιφύλαξη του άρθρου 4, σε περίπτωση διεξαγωγής μέρους ή ολόκληρης εργασίας πιστοποίησης εκτός των εδαφών των κρατών μελών, τα έξοδα ταξιδίου εκτός αυτών των εδαφών περιλαμβάνονται στα τέλη που τιμολογούνται στον αιτούντα σύμφωνα με τον εξής μαθηματικό τύπο: d = f + v Όπου: d = τα οφειλόμενα τέλη f = το τέλος που αντιστοιχεί στην πραγματοποιηθείσα εργασία, όπως ορίζεται στο παράρτημα v = τα πρόσθετα έξοδα ταξιδίου, σε πραγματικό κόστος. Στα πρόσθετα έξοδα ταξιδίου που τιμολογούνται στον αιτούντα περιλαμβάνεται ο χρόνος μεταφοράς των εμπειρογνωμόνων σε εδάφη εκτός των κρατών μελών. Ο αντίστοιχος αριθμός ωρών τιμολογείται με τέλος ανά ώρα. Άρθρο 7 Εφόσον ζητηθεί από τον αιτούντα και με τη σύμφωνη γνώμη του Εκτελεστικού Διευθυντή του Οργανισμού, μια εργασία πιστοποίησης μπορεί κατ’εξαίρεση να πραγματοποιηθεί ως εξής: α) με τη χρήση κατηγοριών του προσωπικού που κανονικά ο Οργανισμός δεν θα χρησιμοποιούσε για την εργασία αυτή εάν ακολουθούσε τις συνήθεις διαδικασίες του, ή/και β) με τη διάθεση ανθρώπινου δυναμικού έτσι ώστε η εργασία να διεξαχθεί σε συντομότερο διάστημα σε σύγκριση με τις συνήθεις διαδικασίες του Οργανισμού. Στην περίπτωση αυτή, εφαρμόζεται προσαύξηση στα εισπραττόμενα τέλη έκτακτη για να αντισταθμισθούν εξ ολοκλήρου τα έξοδα στα οποία υποβλήθηκε ο Οργανισμός προκειμένου να ανταποκριθεί σε αυτό το ιδιαίτερο αίτημα. Άρθρο 8 1. Τα τέλη οφείλονται από τον αιτούντα και είναι πληρωτέα σε EUR. Ο αιτών εξασφαλίζει ότι καταβάλλεται πλήρως το οφειλόμενο τέλος στον Οργανισμό. Τις τυχόν τραπεζικές επιβαρύνσεις που συνδέονται με την καταβολή τέλους πληρώνει ο αιτών. 2. Η έκδοση, η διατήρηση ή η τροποποίηση πιστοποιητικού υπόκειται στην εκ των προτέρων καταβολή όλων των οφειλόμενων τελών, εκτός εάν έχει συμφωνηθεί διαφορετικά μεταξύ του Οργανισμού και του αιτούντος. Σε περίπτωση που τα τέλη δεν καταβληθούν, ο Οργανισμός μπορεί να ανακαλέσει το σχετικό πιστοποιητικό, αφού προηγουμένως ειδοποιήσει επίσημα τον αιτούντα. 3. Τέλη ύψους 1 000 EUR ή λιγότερο καταβάλλονται εφάπαξ κατά την κατάθεση της αίτησης. 4. Η κλίμακα των τελών που εφαρμόζει ο Οργανισμός, καθώς και ο τρόπος καταβολής τους, κοινοποιούνται στον αιτούντα κατά την υποβολή της αίτησής του. 5. Για όλες τις εργασίες πιστοποίησης που συνεπάγονται την καταβολή τελών ανά ώρα, ο αιτών μπορεί να ζητήσει από τον Οργανισμό εκτίμηση του εν λόγω ποσού. Η εκτίμηση τροποποιείται από τον Οργανισμό εάν η εργασία αποδειχθεί απλούστερη ή ταχύτερη από ότι είχε αρχικά προβλεφθεί ή, αντίθετα, πιο σύνθετη και χρονοβόρα από ότι είχε μπορέσει ευλόγως να προβλέψει ο Οργανισμός. 6. Εάν, μετά από μια πρώτη εξέταση, ο Οργανισμός αποφασίσει να μην αποδεχθεί μια αίτηση, τυχόν τέλη που έχει ήδη εισπράξει επιστρέφονται στον αιτούντα, εκτός από ένα ποσό για την κάλυψη των διοικητικών εξόδων εξέτασης της αίτησης. Το ποσό αυτό ισούται με το διπλάσιο του τέλους ανά ώρα που καθορίζεται στο παράρτημα ΙΙ. 7. Εάν ο Οργανισμός πρέπει να διακόψει μια εργασία πιστοποίησης διότι ο αιτών δεν είχε αρκετούς πόρους ή δεν συμμορφώθηκε προς τις ισχύουσες απαιτήσεις, ή διότι ο αιτών αποφάσισε να αποσύρει την αίτησή του ή να αναβάλει το έργο του, το υπόλοιπο των οφειλόμενων τελών, τα οποία υπολογίζονται ανά ώρα αλλά δεν υπερβαίνουν το κατ’αποκοπή τέλος, καταβάλλεται πλήρως κατά τη στιγμή διακοπής της εργασίας από τον Οργανισμό. Ο αντίστοιχος αριθμός ωρών τιμολογείται με τέλος ανά ώρα, όπως καθορίζει το μέρος II του παραρτήματος. Όταν, κατ’αίτηση του αιτούντος, ο Οργανισμός επαναλάβει εργασίες πιστοποίησης, τις οποίες είχε διακόψει, η εργασία χρεώνεται ως νέα. Άρθρο 9 Μόνον ο Οργανισμός απαιτεί και εισπράττει τα τέλη. Τα κράτη μέλη δεν εισπράττουν τέλη για τις εργασίες πιστοποίησης, ακόμη και όταν τις διεξάγουν για λογαριασμό του Οργανισμού. Ο Οργανισμός επιστρέφει τα τέλη στα κράτη μέλη για τις εργασίες πιστοποίησης που πραγματοποιούν για λογαριασμό του. ΚΕΦΑΛΑΙΟ III ΔΙΚΑΩΜΑΤΑ Άρθρο 10 1. Ο Οργανισμός εισπράττει δικαιώματα για όλες τις υπηρεσίες, συμπεριλαμβανομένης της παροχής αγαθών, άλλες από εκείνες που αναφέρονται στο άρθρο 3. Ωστόσο, είναι δωρεάν τα εξής: α) η διαβίβαση εγγράφων και πληροφοριών, οιασδήποτε μορφής, κατ’εφαρμογή του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (3); β) τα έγγραφα που διατίθενται δωρεάν στον δικτυακό τόπο του Οργανισμού. 2. Ο Οργανισμός εισπράττει επίσης δικαιώματα για την κατάθεση προσφυγής κατά απόφασής του, κατ’εφαρμογή του άρθρου 35 του κανονισμού (ΕΚ) αριθ. 1592/2002. Άρθρο 11 Το ύψος των δικαιωμάτων που εισπράττει ο Οργανισμός ισούται προς το πραγματικό κόστος της παρεχόμενης υπηρεσίας, συμπεριλαμβανομένου του κόστους που συνεπάγεται το γεγονός ότι ο Οργανισμός τίθεται στην υπηρεσία του αιτούντος. Προς το σκοπό αυτό, ο χρόνος που αφιερώνει ο Οργανισμός για την παροχή υπηρεσίας τιμολογείται με τέλος ανά ώρα, όπως καθορίζει το μέρος II του παραρτήματος. Τα δικαιώματα που απαιτούνται για την κατάθεση προσφυγής κατ’εφαρμογή του άρθρου 35 του κανονισμού (ΕΚ) αριθ. 1592/2002 έχουν τη μορφή εφάπαξ ποσού, το ύψος του οποίου καθορίζεται στο μέρος II του παραρτήματος. Εφόσον η διαδικασία προσφυγής αποβεί υπέρ του ενάγοντος, αυτό το εφάπαξ ποσό του επιστρέφεται αυτόματα από τον Οργανισμό. Το ποσό και οι όροι καταβολής των δικαιωμάτων γνωστοποιούνται στον αιτούντα πριν από την παροχή της υπηρεσίας. Άρθρο 12 Τα δικαιώματα καταβάλλονται από τον αιτούντα ή, στην περίπτωση προσφυγής, από το ενάγον φυσικό ή νομικό πρόσωπο. Τα δικαιώματα καταβάλλονται σε EUR. Ο αιτών εξασφαλίζει ότι καταβάλλεται πλήρως το οφειλόμενο τέλος στον Οργανισμό. Τις τυχόν τραπεζικές επιβαρύνσεις που συνδέονται με την καταβολή τέλους πληρώνει ο αιτών. Τα τέλη εισπράττονται πριν την παροχή της υπηρεσίας ή, αναλόγως, πριν την έναρξη της ένδικης διαδικασίας, εκτός εάν συμφωνήσει διαφορετικά ο Οργανισμός με τον αιτούντα ή με το ενάγον φυσικό ή νομικό πρόσωπο. Τέλη ύψους 1 000 EUR ή λιγότερο καταβάλλονται εφάπαξ την ημερομηνία συμπλήρωσης της αίτησης, ή της κατάθεσης προσφυγής. ΚΕΦΑΛΑΙΟ IV ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 13 Ο κανονισμός (ΕΚ) αριθ. 488/2005 καταργείται. Άρθρο 14 1. Ο παρών κανονισμός αρχίζει να ισχύει την 1η Ιουνίου 2007. Εφαρμόζεται με τους εξής όρους: α) Τα τέλη που αναφέρονται στους πίνακες 1 έως 5 του μέρους I του παραρτήματος ισχύουν για κάθε πιστοποιητικό που εκδίδεται μετά την 1η Ιουνίου 2007. β) Τα τέλη που αναφέρονται στον πίνακα 6 του μέρους I του παραρτήματος ισχύουν για τα ετήσια τέλη που εισπράττονται μετά την 1η Ιουνίου 2007. γ) Για τους αιτούντες στους οποίους το τέλος εποπτείας που αναφέρεται στο σημείο (vi) του παραρτήματος του κανονισμού (ΕΚ) αριθ. 488/2005 χρεώθηκε πριν την 1η Ιουνίου 2007, τα τέλη που αναφέρονται στον πίνακα 7 του μέρους I του παραρτήματος ισχύουν από την πρώτη ετήσια οφειλόμενη δόση μετά το τέλος της τριετίας που αναφέρεται στο σημείο (vi) του παραρτήματος του κανονισμού (ΕΚ) αριθ. 488/2005. δ) Για τους αιτούντες στους οποίους το τέλος εποπτείας που αναφέρεται στα σημεία (viii), (x), (xiii) ή (xi) του παραρτήματος του κανονισμού (ΕΚ) αριθ. 488/2005 χρεώθηκε πριν την 1η Ιουνίου 2007, τα τέλη εποπτείας που αναφέρονται αντίστοιχα στους πίνακες 8, 9 και 10 του μέρους ΙΙΙ του παραρτήματος του παρόντος κανονισμού ισχύουν από την πρώτη ετήσια οφειλόμενη δόση μετά το τέλος της διετίας που αναφέρεται στα σημεία (viii), (x) και (xiii) του παραρτήματος του κανονισμού (ΕΚ) αριθ. 488/2005. 2. Κατά παρέκκλιση του άρθρου 13, ο κανονισμός (ΕΚ) αριθ. 488/2005 εξακολουθεί να εφαρμόζεται για τέλη και δικαιώματα που δεν εμπίπτουν στο πεδίο εφαρμογής του παρόντος κανονισμού αυτού σύμφωνα με την παράγραφο 1. 3. Ο παρών κανονισμός επανεξετάζεται εντός πέντε ετών από την έναρξη ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 2007.

Classification Labels:
518
281
318
317
17
588

Label Descriptions:
{"518": "Απολαβές από την εργασία", "281": "ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 5769
3641
3273
5268
1155
1012

EuroVoc IDs (Expanded): 5769
3641
3273
5268
1155
1012

Dataset Source: meu

Split: train